CELEX: 32021D0762
Language: hr
Date: 2021-05-06 00:00:00
Title: Provedbena odluka Komisije (EU) 2021/762 оd 6. svibnja 2021. o produljenju djelovanja koje je irsko Ministarstvo poljoprivrede, prehrane i pomorstva poduzelo kako bi se dopustilo stavljanje na raspolaganje na tržištu i uporaba biocidnih proizvoda koji sadržavaju propan-2-ol kao proizvoda za osobnu higijenu ljudi u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2021) 3127) (Vjerodostojan je samo tekst na engleskom jeziku)

10.5.2021   
               
               
                  HR
               
               
                  Službeni list Europske unije
               
               
                  L 162/50
               
            
         PROVEDBENA ODLUKA KOMISIJE (EU) 2021/762
         оd 6. svibnja 2021.
         o produljenju djelovanja koje je irsko Ministarstvo poljoprivrede, prehrane i pomorstva poduzelo kako bi se dopustilo stavljanje na raspolaganje na tržištu i uporaba biocidnih proizvoda koji sadržavaju propan-2-ol kao proizvoda za osobnu higijenu ljudi u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2021) 3127)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 55. stavak 1. treći podstavak,
         budući da:
         
                     (1)
                  
                  
                     Irsko Ministarstvo poljoprivrede, prehrane i pomorstva („nadležno tijelo”) donijelo je 18. rujna 2020. odluku u skladu s člankom 55. stavkom 1. prvim podstavkom Uredbe (EU) br. 528/2012 o dopuštanju stavljanja na raspolaganje na tržištu i uporabe biocidnih proizvoda koji sadržavaju propan-2-ol kao proizvoda za osobnu higijenu ljudi do 16. ožujka 2021. („djelovanje”). U skladu s člankom 55. stavkom 1. drugim podstavkom te uredbe nadležno tijelo obavijestilo je Komisiju i nadležna tijela ostalih država članica o tom djelovanju i razlozima za njega.
                  
               
                     (2)
                  
                  
                     Prema informacijama koje je dostavilo nadležno tijelo, to je djelovanje bilo potrebno kako bi se zaštitilo javno zdravlje. Svjetska zdravstvena organizacija preporučila je uporabu sredstava za dezinfekciju ruku na bazi alkohola kao preventivnu mjeru protiv širenja bolesti COVID-19 te kao alternativu pranju ruku sapunom i vodom.
                  
               
                     (3)
                  
                  
                     Formulacija na bazi propan-2-ola koju preporučuje WHO sadržava propan-2-ol kao aktivnu tvar. Propan-2-ol odobren je za uporabu u biocidnim proizvodima vrste 1 (Biocidni proizvodi za osobnu higijenu ljudi) kako je definirano u Prilogu V. Uredbi (EU) br. 528/2012.
                  
               
                     (4)
                  
                  
                     Od izbijanja pandemije bolesti COVID-19, u Irsko postoji iznimno velika potražnja za proizvodima za dezinfekciju, što je dovelo do nezapamćenih nestašica takvih proizvoda na irskom tržištu. Bolest COVID-19 ozbiljna je prijetnja javnom zdravlju u Irskoj, a dostatna količina proizvoda za dezinfekciju ključna je za kontrolu širenja bolesti.
                  
               
                     (5)
                  
                  
                     U skladu s uvjetima navedenima u djelovanju, poduzeća koja namjeravaju staviti na raspolaganje na tržištu takve proizvode moraju nadležnom tijelu dostaviti određene informacije o proizvodima i ono će odlučiti hoće li odobriti stavljanje proizvoda na raspolaganje na tržištu.
                  
               
                     (6)
                  
                  
                     Komisija je 5. veljače 2021. primila obrazloženi zahtjev nadležnog tijela za odobrenje produljenja djelovanja u skladu s člankom 55. stavkom 1. trećim podstavkom Uredbe (EU) br. 528/2012. Temelj za podnošenje zahtjeva jesu zabrinutost da bi pandemija uzrokovana bolešću COVID-19 mogla ugroziti javno zdravlje nakon 16. ožujka 2021. i činjenica da je dopuštanje stavljanja na raspolaganje na tržištu dodatnih sredstava za dezinfekciju ključno za ograničavanje opasnosti koju predstavlja COVID-19.
                  
               
                     (7)
                  
                  
                     Prema navodima nadležnog tijela potražnja za dezinfekcijskim proizvodima za osobnu higijenu ljudi i dalje je iznimno visoka zbog kontinuirane pojave bolesti COVID-19 u Irskoj.
                  
               
                     (8)
                  
                  
                     Nadležno tijelo pozvalo je sva poduzeća koja su svoje proizvode stavila na raspolaganje na tržištu da što prije zatraže redovito odobrenje proizvoda kako bi se praznine u stavljanju proizvoda na tržište svele na najmanju moguću mjeru. Neka su poduzeća podnijela zahtjev za nacionalno odobrenje svojih proizvoda. Međutim, za evaluaciju zahtjeva potrebno je mnogo vremena.
                  
               
                     (9)
                  
                  
                     Budući da bolest COVID-19 i dalje predstavlja opasnost za javno zdravlje i da se takva opasnost u Irskoj ne može na odgovarajući način suzbiti bez odobravanja stavljanja na tržište dodatnih sredstava za dezinfekciju, primjereno je dopustiti nadležnom tijelu produljenje tog djelovanja.
                  
               
                     (10)
                  
                  
                     Budući da je valjanost navedenog djelovanja istekla 17. ožujka 2021., ova bi Odluka trebala imati retroaktivan učinak.
                  
               
                     (11)
                  
                  
                     Mjere predviđene u ovoj Odluci u skladu su s mišljenjem Stalnog odbora za biocidne proizvode,
                  
               DONIJELO JE OVU ODLUKU:
         
            Članak 1.
            Irsko Ministarstvo poljoprivrede, prehrane i pomorstva može produljiti dozvolu za stavljanje na raspolaganje na tržištu i uporabu biocidnih proizvoda koji sadržavaju propan-2-ol kao proizvode za osobnu higijenu ljudi do 18. rujna 2022.
         
         
            Članak 2.
            Ova je Odluka upućena irskom Ministarstvu poljoprivrede, prehrane i pomorstva.
            Primjenjuje se od 17. ožujka 2021.
         
         
            Sastavljeno u Bruxellesu 6. svibnja 2021.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 167, 27.6.2012., str. 1.